Helikopter stort neer by lughaweDie helikopter het by die Virginia-lughawe in Durban neergestort. (Foto: Netcare 911) Drie mense, onder wie die vlieënier, het beserings opgedoen toe ’n helikopter Woensdagoggend by die Virginia-lughawe in Durban neergestort het. Dit word vermoed dat die helikopter – ’n Bell JetRanger – se enjin met die opstygslag onklaar geraak het. Die vlieënier was genoop om ’n noodlanding te doen. Shawn Herbst, woordvoerder van Netcare 911, sê die nooddiens is omstreeks 10:00 na die lughawe ontbied waar die insittendes van die helikopter ondersoek is. Die vlieënier het geringe beserings tydens die voorval opgedoen terwyl sy twee insittendes, ’n volwasse man en vrou, matige beserings opgedoen het. Die twee insittendes van die helikopter is op die toneel gestabiliseer voordat hulle per ambulans na ’n hospitaal vervoer is vir verdere mediese behandeling. Die lughawe is vanoggend vir alle aankomende en vertrekkende vliegtuie gesluit weens puin wat verstrooid op die aanloopbaan gelê het. “Die toneel is afgesper in afwagting op die Suid-Afrikaanse Burgerlugvaartowerheid om die nodige ondersoeke te doen.” Die helikopter het by die Virginia-lughawe in Durban neergestort. (Foto: Netcare 911) Die helikopter het by die Virginia-lughawe in Durban neergestort. (Foto: Netcare 911)